Braziliyada endi koronavirus bo`yicha statistika e`lon qilinmaydi

Braziliya prezidenti Jair Bolsonaru koronavirus epidemiyasi darajasi to`g`risidagi rasmiy ma`lumotlarni qisman yashirish to`g`risidagi qarorni qo`llab-quvvatladi. Bu haqda Reuters agentligi xabar berdi.
Avvalroq, 5 iyun kuni Braziliya Sog`liqni saqlash vazirligi mamlakatda koronavirus qayd etilishi haqidagi ma`lumotlarni ma`lum qiladigan sayt faoliyatini to`xtatgan edi.
Prezidentning Tvitterda yozishicha, kasallik o`choqlarini yaxshiroq aniqlash uchun vazirlik COVID-19 bo`yicha aniq statistikani yig`ishni ko`zda tutmoqda.
Uning ta`kidlashicha, hozirda mavjud ma`lumotlar aniq statistikani ko`rsatmayapti. Ma`lumotlar buzilishiga yo`l qo`ymaslik uchun, statistika 17:00 dan 19:00 gacha emas, mahalliy vaqt bilan 22:00 da e`lon qilinadi.
Jon Xopkins universiteti ushbu mamlakatda statistik axborotlar nashr etilishi to`xtatilgandan so`ng Braziliya haqidagi ma`lumotlarni o`chirdi. Biroq, keyinchalik ma`lumot saytda yana e`lon qilina boshlandi. Universitet ma`lumotlariga ko`ra, koronavirus aniqlanish holatlar bo`yicha Braziliya AQShdan keyin ikkinchi o`rinda turadi.
Umuman Braziliyada jami 645 mingdan ortiq koronavirus infeksiyasi aniqlangan. Infeksiya asoratlari tufayli 35 ming kishi vafot etgan. Deyarli 267 ming kishi davolangani ma`lum qilindi.